kykNET Silwerskermfees: 'n onderhoud met Antoinette Louw oor An act of defiance | LitNet
kykNET Silwerskermfees: 'n onderhoud met Antoinette Louw oor An act of defiance
Naomi Meyer, Antoinette Louw Film 2018-08-22
Antoinette Louw gesels op die vooraand van die kykNET Silwerskermfees met Naomi Meyer oor haar rol in An act of defiance.
Antoinette Louw as Molly Fischer | Foto: verskaf
Antoinette, ons het 'n ruk gelede oor jou rol in An act of defiance gesels. Wil jy dalk kortweg vertel waaroor die film handel?
Dit handel oor Bram en Molly Fischer tydens die Rivonia-verhoor. Hoe hulle daarby betrokke geraak het, en die effek en nagevolge daarvan op hulle lewens.
Tydens ons skooljare het ons maar min omtrent Bram Fischer in die geskiedenisklas geleer, wat nog te sê van sy vrou. En nou is sy jou karakter: wil jy iets oor haar sê? Wat het jy van haar geleer? En hoe het jy haar leer ken?
Molly Fischer was die sterk een in die verhouding. Sy is die een wat Bram aangemoedig het om Mandela te verteenwoordig, al was sy deeglik daarvan bewus dat hulle teikens sou word. Maar die groter prentjie, medemenslikheid en regverdigheid vir alle Suid-Afrikaners, was belangriker as enige persoonlike nagevolge. En dis wat ek by haar geleer het – dat die strewe na waarheid groter en matiger is is as enige vrees.
In my navorsing oor haar het sy 'n vriendin geword. (En Bram 'n vriend.) Ek het 'n groot hartseer in my gehad dat ons nie tydgenote was nie. Sy was konstant in my gedagtes. Die boeke wat ek gelees het, die dokumentêre wat ek gekyk het, die gesprekke wat ek met Ruth (haar dogter in Kaapstad) gehad het.
Vertel asseblief van jou bekronings vir hierdie film.
Einde 2017 het ek by die Cape Town International Film Market and Festival die toekenning ontvang vir beste aktrise (die film het ook met verskeie toekennings weggestap by die Nederlandse "Oscars"). Maar ná die film by die fees gewys het, het Molly se kleindogter na my toe gekom. (Sy het nooit haar ouma ontmoet nie.) En sy het vir my gesê: "Ek het nou my ouma ontmoet" en ons het mekaar omhels. Dit is beter as enige toekenning.
Hierdie film speel nou oor 'n paar dae by die kykNET Silwerskermfees. Dink jy dat dit 'n ander soort gehoor is wat die film hier te siene sal kry as diegene wat jou in Nederland, sowel as by die Kaapstadse Internasionale Filmfees, gesien het? En wat is die interessante aspekte (vir jou) van hoe gehore dieselfde film beleef?
Daar is definitief 'n verskil tussen die internasionale en plaaslike gehore. Uiteraard sal die plaaslike gehore meer krities wees (beide by die Silwerskermfees en by die CTIFMF) omdat 'n Nederlander die film geskryf het en die regie behartig het. En omdat 'n Nederlandse akteur Bram Fischer speel. Maar ek hoop dat die plaaslike gehoor met sagte oë na die film sal kyk. Sien dat dit gaan oor die feit dat Molly en Bram se storie vertel word – maak nie saak wie betrokke is nie. Want selfs die meeste Suid-Afrikaners weet nie wie hulle was en die impak wat hulle gehad het nie.